Ons het hulp nodig. Iets is verkeerd. Die lewe maak vir baie mense vandag nie meer sin nie. Die era van internetverbindings, aanlyn profiele en konnektiwiteit was toe nie alles wat belowe is nie. En die druk daarvan om voortdurend voor te gee, oorweldig ons.
Aan die hart hiervan lê die wanindruk dat ons in beheer is. Dit sê dat dit ons reg is om alles te wil hê en te kry ook. Maar dit werk nie; dit laat mense ontmoedig en sonder hoop. Maar is dit nuut? Was ons nie al hier nie? Is die geskiedenis van die mensdom nie maar 'n herhalende verhaal van dieselfde foute – misplaaste hoop – nie?
En daar lê die hele waarheid. Hoewel ons nog nooit in 'n tyd soos hierdie geleef het nie, loop ons steeds met dieselfde mankheid en praat ons met dieselfde gestotter.
Jy sal God se waarheid in die Bybel vind – 'n waarheid wat tegelykertyd tydig en tydloos is, 'n waarheid vir vandag en al jou môres. Jy sal die verhaal van al ons mislukkings vind, mislukkings soos lafhartigheid en gierigheid, woede en eiebelang. Daar is gewone mense wat gewone lewens lei en sommige wat op skouspelagtige wyse faal. En ek kan so 'n bietjie van myself in al die verhale raaksien.
Maar ek kan ook iets anders sien. Ek kan sien dat die verhaal nie hier ophou nie.
Dit is waarom hierdie boek van Deron Spoo so tydig is. Dit maak die Bybel vir ons persoonlik. Dit maak die karakters vir ons lewendig. Dit neem jou op 'n reis deur die 40 belangrikste temas in die Skrif. Dit verbind die kolletjies tussen die lesse wat duisende jare gelede geleer is met die werklikheid van vandag.